คิดมาก กังวลกลัวจะตั้งครรภ์ค่ะ ช่วงต้นเดือนมี.ค.มีเพศสัมพันธ์แบบหลั่งนอกค่ะ และประจำเดือนมาช้าไปประมาณ5-6วัน แต่มาแล้วค่ะ มาแค่2-3วัน แต่ปกติจะมา4-5วัน กังวลกลัวว่าจะตั้งครรภ์ หลังหมดประจำเดือน เลยซื้อที่ตรวจครรภ์มาตรวจ ตรวจปัสสะวะแรกในตอนเช้า ก็ขึ้น1ขีดค่ะ และก็ยังมีความกังวลอยู่ ถัดมาอีกประมาณ10วันก็ตรวจอีกรอบ ก็ยังขึ้น1ขีดค่ะ แต่มีอาการปวดท้อง เหมือนอาหารไม่ย่อย เหนื่อยง่าย เบื่ออาหาร ท้องผูก อยากสอบถามว่าผลจากที่ตรวจครรภ์เชื่อถือได้ไหมคะ แล้วอาการที่เป็นอยู่ มีสาเหตุจากอะไรได้บ้างคะ
สวัสดีค่ะ หากประจำเดือนได้มาแล้ว แม้จะมาช้าไป 5-6 วัน แต่หากมีเลือดออกมา 2-3 วัน ก็ถือเป็นประจำเดือนที่ปกติดี (เพราะจำนวนวันปกติที่ประจำเดือนมา คือ 2-7 วัน โดยในแต่ละเดือน อาจไม่จำเป็นต้องเท่ากันก็ได้) และแสดงว่าไม่ได้มีการตั้งครรภ์เกิดขึ้น นอกจากนี้ หากได้ตรวจหาการตั้งครรภ์อย่างถูกต้องแล้ว พบขึ้นเพียง 1 ขีด ก็แสดงว่าไม่ได้มีการตั้งครรภ์เกิดขึ้นค่ะ ดังนั้น อาการต่างๆ ที่เป็นอยู่ คือ ปวดท้อง อาหารไม่ย่อย เหนื่อยง่าย ท้องผูก จึงเกิดจากสาเหตุอื่นๆ เช่น มีโรคกระเพาะอาหารอักเสบ การมีความเครียด วิตกกังวล มีภาวะไทรอยด์ฮอร์โมนผิดปกติ ผลข้างเคียงจากการทานยาหรืออาหารเสริมต่างๆ เป็นต้น ในเบื้องต้น แนะนำให้ดูแลรักษาตามอาการ ได้แก่ การดื่มน้ำเปล่ามากๆ เพื่อไม่ให้มีท้องผูก เน้นทานผักและผลไม้ ไม่ทานอาหารรสจัด ไม่ทานเผ็ด ไม่ทานอาหารที่ย่อยยาก ไม่ดื่มชา กาแฟ น้ำอัดลม และแอลกอฮอล์ นอนหลับพักผ่อนให้เพียงพอ ออกกำลังกายให้พอเหมาะ ผ่อนคลายความเครียดและวิตกกังวลลง เป็นต้น หากอาการยังไม่ดีขึ้น ก็ควรไปพบแพทย์เพื่อตรวจรักษาค่ะ